「高普」領軍巴塞全勝 沙維接班人已在陣?
2024年04月14日 22:04
東網電視
更多新聞短片
奧斯卡靴南迪斯貌似高普。
巴塞隆拿自沙維宣布季尾離任後,球隊成績脫胎換骨,周日(14日)凌晨作客1比0贏卡迪斯後拎到6連勝,不過呢場比賽沙維停賽缺陣,由佢阿哥奧斯卡靴南迪斯代為領軍,花名「高普」嘅佢亦保持執教巴塞100%勝率,唔少球迷都覺得佢就係沙維最佳接班人!
因外貌同利物浦領隊高普相似,47歲嘅奧斯卡靴南迪斯被西班牙傳媒冠以「奧斯卡‧高普」嘅花名,佢喺2019年開始跟弟弟沙維搵食出任助教。自從沙維執教巴塞隆拿後,今仗係佢第7次缺陣,奧斯卡靴南迪斯7次客串領軍獲得住勝,保持100%勝率。
沙維多次強調唔會改變季尾離隊決定,唔少球迷認為由奧斯卡靴南迪斯接手,會係「平靚正」嘅選擇,不過西班牙《阿斯報》消息指,奧斯卡靴南迪斯好可能會跟埋沙維一齊離開,巴塞傾向聘請更有經驗嘅教練,指奧斯卡靴南迪斯接任機會少於20%。